钦定古今图书集成/明伦汇编/闺媛典/第278卷 > 皇清十一 > 郭后庵妻黄氏
## 钦定古今图书集成/明伦汇编/闺媛典/第278卷 > 皇清十一 > 郭后庵妻黄氏

按《德安府志》：“黄氏，安陆郭后庵妻。夫亡，氏年二十五，二子俱襁褓。舅姑耄老，遗腹又待㝃，黄忍死强食，自励冰操。明末，年已七十有七，值白旺之变，二子被执。孙巍才四岁，即前遗腹子所生。黄与邻妇段抱巍匿河干，贼骑充斥，往来如织，段惧儿啼为累，逼投水中。黄泣祷曰：‘某两子已死刃下，郭氏仅此一线，倘为贼所得，有与俱葬波臣尔。惟天怜之’！” 而巍竟寂然。黄夜起，窃麦穗，口嚼以活巍，贼往来若无所见，人以为苦节之报。年八十卒。巍为诸生。